Daily View 28.10.2021
28 ตุลาคม 2564

แนวโน้มเศรษฐกิจไทย: ศูนย์วิจัยกสิกรไทยทบทวนประมาณการเศรษฐกิจไทยปี 2564 โดยปรับเพิ่มตัวเลขคาดการณ์อัตราการเติบโตของจีดีพีปี 2564 ขึ้นมาอยู่ที่ 0.2% (จากคาดการณ์เดิมที่ -0.5%) หลังทางการเริ่มผ่อนคลายมาตรการล็อกดาวน์และเดินหน้ามาตรการเปิดประเทศเร็วกว่าที่มองไว้เดิม ประกอบกับเศรษฐกิจไทยมีแรงหนุนเพิ่มเติมจากการกระจายวัคซีนในประเทศและผลการเบิกจ่ายภาครัฐที่ออกมาดีกว่าคาดด้วยเช่นกัน อย่างไรก็ดีการปรับประมาณการปี 2564 ยังเป็นกรอบที่จำกัด เนื่องจากกิจกรรมเศรษฐกิจในประเทศยังได้รับผลกระทบจากภาวะน้ำท่วม ความกังวลต่อภาระค่าครองชีพ และสถานการณ์โควิดที่ยังมีความไม่แน่นอน
สำหรับในปี 2565 คาดว่า เศรษฐกิจไทยจะขยายตัวที่ 3.7% โดยการฉีดวัคซีนที่จะครอบคลุมประชากรเพิ่มขึ้นน่าจะช่วยลดความจำเป็นของการใช้มาตรการล็อกดาวน์ลง ขณะที่แรงขับเคลื่อนเศรษฐกิจในปีหน้าจะมาจากการเติบโตต่อเนื่องของภาคการส่งออก การใช้จ่ายครัวเรือนที่ฟื้นตัวจากฐานที่ต่ำและผลของ pent-up demand รวมถึงการลงทุนโดยรวม ส่วนการฟื้นตัวของภาคการท่องเที่ยวยังเป็นกรอบจำกัด เพราะขึ้นกับเงื่อนไขของสถานการณ์โควิดที่ยังมีความไม่แน่นอนอยู่
แนวโน้มตลาดหุ้นไทย: เราคาดว่าจะเห็นการหมุนกลุ่มเล่นจากหุ้นอิงวัฎจักรโลกมายังหุ้นอิงปัจจัยในประเทศจากสถานการณ์โควิดที่ดีขึ้น การเปิดประเทศ และปัจจัยภายนอกที่ดูอ่อนแอกว่า ขณะที่ประเมิน เป้าหมาย SET Index 12 เดือนล่วงหน้าอยู่ที่ 1,680 จุด คำนวณด้วย EPS ที่ 93.02 และ EYG ที่ 3.72% (-0.75 SD) หรือได้เป้าหมายสิ้นปี 2564-65 ที่ 1,650/1,710 จุด
ทั้งนี้ปัจจัยบวกของตลาดหุ้นไทย ได้แก่ 1) การผ่อนคลายมาตรการล็อกดาวน์และการเปิดประเทศ รวมถึงอัตราการฉีดวัคซีนที่เพิ่มขึ้น 2) มาตรการกระตุ้นเศรษฐกิจและโครงการลงทุนของรัฐบาล 3) ความหวังต่อประเด็นข้อพิพาททางการค้าระหว่างสหรัฐฯ และจีนจะผ่อนคลายลงในช่วงสิ้นปี 2564 และ 4) กระแสเงินทุนไหลเข้า เพราะตลาดหุ้นไทยยัง laggard ตลาดหุ้นทั่วโลก รวมถึงภาพรวมของสภาวะเศรษฐกิจต่างประเทศที่อ่อนตัวลง ส่วนปัจจัยเสี่ยงที่สำคัญต่อเป้าหมาย SET Index คือ สัญญาณคุมเข้มของ Fed การชะลอตัวของเศรษฐกิจจีน การฟื้นตัวของภาคการท่องเที่ยวที่ช้ากว่าคาด จากการระบาดระลอกใหม่ และปัจจัยทางการเมืองในประเทศ 
มุมมองตลาดหุ้น วันนี้คาด SET 1620-1630 หุ้นแนะนำ EPG, BAM
1)  EPG (ราคาพื้นฐาน 14.00 บาท) ราคาหุ้นได้รับแรงกดดันจากราคาน้ำมันปรับตัวสูงขึ้นต่อเนื่อง ส่งผล ความกังวลต่อราคา HDPE ซึ่งเป็นต้นทุนการผลิตของบริษัทปรับตัวสูงขึ้นตาม อย่างไรก็ตามยังอยู่ในระดับที่สามารถบริหารจัดการได้ ทั้งนี้บริษัทได้มีการขอปรับ ราคาขายเฉลี่ย (ASP) ไปแล้ว ซึ่งจะช่วยทำให้ GPM ยังสามารถขยายตัวได้ ขณะที่เราคาดว่าการเติบโตกำไรของ EPG ยังสดใสจากทั้งสามธุรกิจหลัก
2)  BAM (ราคาพื้นฐาน 22.00 บาท) เราคาดว่ากำไรจะผ่านจุดต่ำสุดไปแล้วในไตรมาสสาม ก่อนที่จะฟื้นตัวดีขึ้นในไตรมาสสี่จากโอกาสขายทรัพย์ทั้ง NPL/NPA รวมถึงกรมบังคับคดีที่กลับมาเปิดอีกครั้งสนับสนุนการฟื้นตัวของกำไรขึ้น
รายงานตัวเลขเศรษฐกิจ
วันพฤหัสฯ ติดตาม การประชุม BOJ คาดคงดอกเบี้ยนโยบายที่ -0.1% และติดตามว่า BOJ จะต่ออายุมาตรการ Covid funding measures ที่จะหมดอายุในเดือน มี.ค. 2565 หรือไม่ การประชุม ECB ซึ่งคาดว่าจะคงดอกเบี้ยนโยบายที่ -0.5% ตัวเลข GDP 3Q21 ของสหรัฐฯ คาด +2.8% QoQ ตัวเลข Pending home sales ของสหรัฐฯ เดือน ก.ย. คาด +0.5% MoM และตัวเลขการขอรับสวัสดิการว่างงานของสหรัฐฯรายสัปดาห์คาด +3 แสนคน
วันศุกร์ ติดตาม ตัวเลข GDP 3Q21 ของยุโรปคาด +3.5% YOY ตัวเลข Inflation Flash เดือน ต.ค. ของยุโรป คาด 3.7% YoY ตัวเลข Personal income ของสหรัฐฯ เดือน ก.ย. คาด -0.1% MoM ตัวเลข Personal spending ของสหรัฐฯ เดือน ก.ย. คาด +0.5% MoM ดัชนี PCE price index ของสหรัฐฯ เดือน ก.ย. คาด +4.4% YoY และตัวเลข Michigan consumer sentiment เดือน ต.ค. คาด -1.6% MoM เป็น 71.6 จุด